Nangabe kwesaba / luvalo lwebudlova bemndeni / lwekuhlukumeteka kwemndeni lulandzelela imphilo yakho ...

Awuwedvwa!

Mhlawumbe ungulomunye wetinkhulungwane tebantfu balelive lakitsi labahlangabetana nekuhlukubeteka emndenini/budlova basekhaya. Njengabo bonkhe labahlukunyetwa, ingabe uyatisola yini ngalokuhlukunyetwa ubuye futsi utive kutsi kukhona lokungasikahle lokwentile lokwenta kutsi lokujeziswa kukufanele?

Libhayibheli alikwesekeli kuhlukunyetwa

Jesu weta emhlabeni kutewukhulula bantfu ebugcilini. Uletsa kuhleleka kwetenhlalo lokusha lapho khona yonkhe indvodza, umfati kanye nemntfwana unelilungelo lekuphatfwa ngalokufanele nangebuntfu.

“Njengobe neNdvodzana yeMuntfu ayitelanga kukhontwa, kepha yetela kutawukhonta nekunikela ngemphilo yayo, kutsi ibe yinhlawulo yalabanyenti.”

MATEWU 20:28

Nine nitsengwe nguNkulunkulu ngelinani lelikhulu; ningabi tigcili tebantfu!

1 KUBASEKHORINTE 7:23

Anati yini kutsi nine nilithempeli laNkulunkulu nekutsi Moya waNkulunkulu uhlala ekhatsi kini? Nangabe umuntfu abhidlita lithempeli laNkulunkulu, Nkulunkulu, uyakumbhidlita naye. Ngobe lithempeli laNkulunkulu lingcwele, nine-ke ningilo lelithempeli.

1 KUBASEKHORINTE 3:16-17

Lihlazo lekuhlukubetwa

Njengemuntfu lohlukubetiwe, ungativa ukulelikhulu lihlazo libuye futsi likwente kutsi utive sengatsi wena awukafanelwa kutsandvwa. Kepha Libhayibheli liyakucinisekisa kutsi wakhiwe ngemfanekiso waNkulunkulu.

Ngako Nkulunkulu wadala umuntfu

waba ngumfanekiso wakhe;

wamdala waba ngumfanekiso waNkulunkulu:

wabadala, lomdvuna nalomsikati.

GENESISI 1:27

Nkulunkulu wacophelela kakhulu nakabumba wena:

Ngobe nguwe lowadala imibilini yami,

wangeluka esiswini samake.

Ngiyakudvumisa ngobe ngentiwe

ngendlela leyesabekako nalemangalisako.

Imisebenti yakho iyamangalisa,

loko ngikwati kahle kamhlophe.

TIHLABELELO 139:13-14

Yemukela kutsi Nkulunkulu uyakutsandza

Ungumntfwana waNkulunkulu lamtsandzako longakafaneli kutsi ahlukunyetwe:

Ngobe anemukelanga umoya webugcili wekutsi nibuye nesabe, kodvwa nemukela Moya losenta emadvodzana, sikhulume ngaye kuNkulunkulu sitsi: “Babe! Babe wami!”

NguMoya lucobo lofakazelana nemoya wetfu kutsi sibantfwana baNkulunkulu.

KUBASEROMA 8:15-16

Nome ngusiphi sidalwa, kungeke kube nemandla ekusehlukanisa nelutsandvo lwaNkulunkulu lolukuKhristu Jesu, iNkhosi yetfu.

KUBASEROMA 8:39b

Nkulunkulu ungumvikeli wakho

“Simakadze ulidvwala lami,

nenqaba yami, neMkhululi wami;

Nkulunkulu wami, ulidvwala lami

lengiphephela kulo.

Usihlangu sami sekungivikela

nemandla ensindziso yami.

Yena ungumgedze wami wekubhaca.

Usiphephelo sami neMsindzisi wami.

Etigebengwini, wena uyangisindzisa.”

2 SAMUWELI 22:2-3

Tfola lusito!

Tinengi tinhlangano letikhona eNingizimu Afrika letitinikele ekusiteni labo labasebudlelwaneni lobubahlukubetako.

Shayela i-Lifeline ku: 0800 150 150

Tinyembeti tingaba khona ebusuku,

kodvwa ngakusasa ekuseni kube kujabula.

TIHLABELELO 30:5b

*Imibhalo yemavesi itsetfwe eBhayibhelini leSiswati 1996.

Ishicilelwe yabuye futsi yasatjalaliswa yiNhlangano yeteLibhayibheli yaseNingizimu Afrika.

www.biblesociety.co.za

Bibles and audio Bibles are available on the BibleSA-app